Suomen urheilutietäjät

Suomen urheilutietäjät -yhdistys perustettiin tammikuussa 1988 Suomen urheilutietäjä -kilpailun (nykyisin urheilutiedon SM-kilpailu) yhteydessä Helsingissä. Joulukuusta 2009 se on ollut rekisteröity yhdistys. Yhdistys järjestää vuosittain kaikille halukkaille avoimen urheilutiedon Suomen mestaruuskilpailun sekä jäsenistölleen lisäksi lukuisia "kotirataotteluita" vuoden aikana. SM-kilpailussa kilpailijoille esitetään sata kysymystä ja vastausaikaa on kolme tuntia. Kilpailu on toistakymmentä vuotta jaettu kansalliseen ja kansainväliseen osaan, koska kansainvälisen osan kysymykset ovat toimineet samalla maajoukkuekarsintana. Suomen urheilutietäjät ovat vuodesta 2007 lähtien kohdanneet vuosittain maaottelussa Viron. Ensimmäisen, Tartossa käydyn maaottelun voitti Viro, mutta vuonna 2008 Hyrylässä, 2009 Tallinnassa ja 2010 Helsingissä Suomi oli parempi. Vuonna 2011 Tallinnassa ja vuonna 2012 Helsingissä Viro oli jälleen parempi mutta vuonna 2013 Tallinnassa voiton vei Suomi. Vuoden 2014 maaottelun Helsingissä ja vuoden 2015 maaottelun Tallinnassa voitti Viro. Vuonna 2016 Espoossa ja vuonna 2017 Tallinnassa Suomi oli niukasti parempi. Vuonna 2018 Helsingissä Viro voitti ja tasoitti kokonaisvoitot lukemiin 6–6, ja vuonna 2019 Tallinnassa Viro voitti ylivoimaisesti. Välivuoden jälkeen kilpailtiin vuosina 2021 ja 2023 Helsingissä sekä vuonna 2022 Tallinnassa, ja Viro voitti jokaisella kerralla.
Suomen urheilutietäjien puheenjohtajana ovat aiemmin olleet Erik Relander 1988–1997, Antti O. Arponen 1997–2003, Reijo Syrjäsalo 2003–2008 ja 2009–2011, Mikko Alin 2008–2009 sekä Martti Hartikainen 2011–2017. Vuodesta 2018 puheenjohtajana on toiminut Vesa-Matti Peltola, joka oli yhdistyksen pitkäaikainen varapuheenjohtaja vuosina 1997–2010 ja va. puheenjohtaja lokakuusta 2008 huhtikuuhun 2009 ja joka edelleen toimittaa urheilutietäjien kaksi kertaa vuodessa ilmestyvää lehteä.
Urheilutiedon SM-kilpailu on ollut nykyisessä muodossaan vuodesta 1987. Mestaruuden ovat voittaneet Erkki Maunu 1987–1992 ja 1994, Vesa-Matti Peltola 1993, 1995–1996 ja 2003–2004, Timo Toivonen 1997, 1999–2001, 2010 ja 2015, Jukka Mukala 1998, 2009, 2013–2014, 2016 ja 2018–2019, Jari Hakalax 2002, 2005, 2007, 2011, 2020 ja 2023–2024, Harri Honkala 2006, 2012 ja 2022, Tuomas Tumi 2008, 2017 ja 2021 (jaettu voitto) sekä Timo Buuri 2021 (jaettu voitto). Ennen vuotta 1987 kilpailijoita karsittiin kotiratakisana käydyllä alkukilpailulla, ja tältä ajalta Erkki Maunulla on mestaruudet vuosilta 1985–1986, joten hänellä on ennätykselliset yhdeksän mestaruutta. Mestareista kysymyksenlaatijoina ovat toimineet Vesa-Matti Peltola vuosina 1997–2002, 2005–2017 ja 2019–2024 sekä Jari Hakalax vuosina 2014–2018. 
Urheilutiedon SM-joukkuekilpailu on käyty joka syksy vuodesta 2015 alkaen. Joukkueet pitää muodostaa maantieteellisin perustein. Ensimmäisen kilpailun kysymykset laati Tuomas Tumi, mutta tämän jälkeen kilpailun voittajajoukkueen velvollisuutena on ollut laatia tai laadituttaa seuraavan vuoden kilpailun kysymykset. Äänekosken sarjakuvaseura voitti kilpailun neljällä ensimmäisellä osallistumiskerrallaan vuosina 2015, 2017, 2019 ja 2021. Vuonna 2016 mestaruus jaettiin kymenlaaksolaisen KotHam Cityn ja Team Tavastian kesken. Vuosina 2018, 2020 ja 2022 Team Tavastia voitti kilpailun. Vuonna 2023 kilpailun voitti Tuusulanjärvi.